Kolme hyväuskoista eläkeläismiestä menetti yhteensä noin 200 000 euroa rahojaan kustantaessaan 46-vuotiaan naisen ja tämän 20-vuotiaan tyttären rahatarpeita.

Tapausta koskeva petosjuttu käsiteltiin Päijät-Hämeen käräjäoikeudessa.

Kaikki ”liikesuhteet” alkoivat sattumoisin kauppakeskusten ja huoltoasemien parkkipaikoilta.

Padasjokelainen hieman yli 60-vuotias mies tapasi 20-vuotiaan naisen viime vuoden huhtikuussa paikallisen huoltoaseman pihalla. Nainen kertoi tarvitsevansa autonsa korjaukseen 400 euroa rahaa. Rahapyynnöt olivat jatkuneet. Yksi rahastusreissuista oli tehty Lahteen, jossa kaupan myyjä havaitsi, että nainen maksattaa seurassaan olevalla vanhemmalla miehellä ostoksia laidasta laitaan.

Tapauksesta ilmoitettiin viranomaisille. Kaikkiaan padasjokelaismies oli luovuttanut naiselle ja tämän äidin tileille säästöjään yhteensä yli 140 000 euroa. Lainoja ei koskaan maksettu takaisin. Nyt miehen tulot eivät enää riitä välttämättömiin menoihin.

Myös kaksi muuta yli 60-vuotiasta miestä olivat joutuneet rahan lypsyn kohteeksi. Tamperelaismies kulutti muutaman tuhannen euron säästönsä, ja otti lisäksi yli 5 000 euroa lainaa pankeista. Rahaa tarvittiin muun muassa naisen ”homeasunnon” korjaukseen.

Perintörahat menivät

Jyväskyläläinen 65-vuotias mies puolestaan yllättyi kun poliisi otti häneen yhteyttä. Poliisi oli havainnut miehen tilittäneen rahaa naisille, joiden tilejä tutkittiin epäiltyjen petosrikosten takia. Myös jyväskyläläiselle miehelle oli sepitetty erilaisia pakkotilanteita rahojen saamiseksi.

Mies oli saanut perintönä rahaa asunnon myynnistä yli 60 000 euroa. Vuoden 2014 lopussa rahoista ei ollut mitään jäljellä. Jos mies olisi tiennyt, että rahantarpeet eivät olleet todellisia, hän ei olisi maksanut. Mies elää 1300 euron kuukausieläkkeellä. Hän oli tutustunut naisiin vuonna 2011.

Päijät-Hämeen käräjäoikeus katsoi 20-vuotiaan naisen syylliseksi muun muassa kahteen törkeään petokseen, josta tuomittiin 2 vuotta vankeutta. Hänet määrättiin vangittavaksi.

Äidille oikeus määräsi törkeästä petoksesta ja rahanpesusta hieman yli vuoden ehdollisen vankeusrangaistuksen.

Kaikkiaan petosvahingot nousevat noin 200 000 euroon.